Ο γενικός γραμματέας Δημόσιας Τάξης του υπουργείου Δημόσιας Τάξης Αθανάσιος Ανδρεουλάκος έκανε δεκτές τις παραιτήσεις του γενικού επιθεωρητή Αστυνομίας Νοτίου Ελλάδας, αντιστράτηγου Ιωάννη Δικόπουλου και του γενικού αστυνομικού διευθυντή Περιφέρειας Στερεάς Ελλάδας, υποστράτηγου Απόστολου Κασκάνη, οι οποίες του υποβλήθηκαν τη Δευτέρα.

Έρευνα για τυχόν θύλακες της Χρυσής Αυγής στην ΕΛ.ΑΣ.





Επιπλέον, με απόφαση του αρχηγού διεξάγεται Ένορκη Διοικητική Εξέταση για το γεγονός ότι την Παρασκευή έξω από τα γραφεία της τοπικής οργάνωσης Εύβοιας – Βοιωτίας της Χρυσής Αυγής στη Χαλκίδα και σε απόσταση λίγων εκατοντάδων μέτρων από την έδρα της Αστυνομικής Διεύθυνσης Εύβοιας υπήρχαν άτομα που έφεραν αντικείμενα, τα οποία εμπίπτουν στην κατηγορία περί όπλων (ρόπαλα κλπ), χωρίς να παρέμβουν οι τοπικές αστυνομικές Αρχές, ως όφειλαν και χωρίς να υπάρξει ενημέρωση του Αρχηγείου.

Στο πλαίσιο της ίδιας Ένορκης Διοικητικής Εξέτασης θα εξετασθεί και το ζήτημα τυχόν ευθυνών για τις παραλείψεις που σημειώθηκαν κατά τη διάρκεια της αστυνομικής έρευνας για τη συλλογή πειστηρίων και την ταυτοποίηση συγκεκριμένων ατόμων με τα αντικείμενα που βρέθηκαν στα γραφεία της τοπικής οργάνωσης (κοντάρια, ασπίδες, κράνη κλπ).

Παράλληλα, τίθενται σε διαθεσιμότητα, μέχρι την ολοκλήρωση της Ένορκης Διοικητικής Εξέτασης, ο διευθυντής της Αστυνομικής Διεύθυνσης Εύβοιας, ο διοικητής και ο αξιωματικός υπηρεσίας του τμήματος Ασφάλειας Χαλκίδας και ο αστυνομικός – σκοπός της Αστυνομικής Διεύθυνσης, που εκτελούσε υπηρεσία το επίμαχο χρονικό διάστημα.

Το βράδυ, σε ανακοίνωση της ΕΛ.ΑΣ. για την αντικατάσταση των ανώτατων αξιωματικών που παραιτήθηκαν ή μετακινήθηκαν διευκρινιζόταν «προς άρση κάθε παρερμηνείας» ότι «οι εσωτερικές μετακινήσεις των αξιωματικών, που πραγματοποιήθηκαν σήμερα το πρωί, δεν απορρέουν από στοιχεία ή ενδείξεις για επίμεμπτες συμπεριφορές ή διασυνδέσεις και συνεπώς, σε καμία περίπτωση, δεν προσφέρονται για τη δημιουργία εντυπώσεων, παραφιλολογίας και αυθαίρετων συμπερασμάτων».

Στις κενές θέσεις που προέκυψαν τοποθετούνται οι παρακάτω: Ο αντιστράτηγος Σπ.Παπασπύρου ως γενικός επιθεωρητής αστυνομίας Νοτίου Ελλάδος, ο υποστράτηγος Κ.Τσουβαλάς ως προϊστάμενος του Επιτελείου του Αρχηγείου της ΕΛ.ΑΣ., ο υποστράτηγος Αν.Λάσκαρης ως προϊστάμενος του Κλάδου Οικονομοτεχνικών και Πληροφορικής του αρχηγείου της ΕΛ.ΑΣ., ο υποστράτηγος Ευ.Βενέτης ως διευθυντής της Αστυνομικής Ακαδημίας, ο υποστράτηγος Δ.Σοφιός ως προϊστάμενος του Κλάδου Ασφάλειας του Αρχηγείου της ΕΛ.ΑΣ., ο υποστράτηγος Γ.Νίτσας ως προϊστάμενος του Κλάδου Οργάνωσης και Ανθρώπινου Δυναμικού του αρχηγείου της ΕΛ.ΑΣ. και ο ταξίαρχος Γ.Σουγλιέρης ως γενικός αστυνομικός διευθυντής Περιφέρειας Στερεάς Ελλάδος.

Newsroom ΑΛΤΕΡ ΕΓΚΟ